OVK gee 'zip-zip-masjiene' die trekpas | Netwerk24
OVK gee 'zip-zip-masjiene' die trekpas
Deur Sarel van der Walt 25 November 2019 18:25
Ses maande nadat die Verkiesingskommissie (OVK) ná die algemene verkiesing in Mei onder kritiek deurgeloop het oor sy verouderde skandeermasjiene, het die OVK Maandagmiddag aangekondig hy is op soek na nuwe en gevorderde tegnologie.
Die sogenaamde "zip-zip-masjiene" was vir baie jare lank in gebruik, maar die tegnologie daarvan het verouderd geraak.
Glen Mashinini, nasionale OVK-hoof, het vroeër vanjaar gesê nuwe tegnologie met die vermoë om die geografiese koördinate van kiesers se huise te bepaal en dit dan met stemdistrikte te verbind, word in die vooruitsig gestel.
Die OVK het toe ook aangedui die benadering om ID's te skandeer en die data vas te lê, is verouderd en onvoldoende vir toekomstige gebruik.
Die OVK sê in 'n verklaring hy sal binnekort adverteer vir die verskaffing van sowat 60 000 toestelle wat die "zip-zip-masjiene" moet vervang.
Die voornemende verskaffers sal ook die nuwe toestelle, in die tydperk wat hulle in gebruik sal wees, moet diens en herstel.
Die eerste toestelle sal teen Maart 2021 gelewer moet word. Die volgende landwye munisipale verkiesing vind daardie jaar plaas.
Die OVK sê hy hoop om die advertensie vir tenderaansoeke vandeesweek nog in die Staatskoerant en op die nasionale tesourie se e-tender-portaal te adverteer.